BoBoiBoy Movie 2

Latar belakang

BoBoiBoy dan kawan-kawan Yaya, Ying, Gopal dan Fang ialah remaja berusia 15 tahun yang semuanya mempunyai kuasa unik yang berbeza. BoBoiBoy memperoleh tujuh kuasa elemental: tanah, petir, angin, api, air, daun dan cahaya. Power Sphera pula ialah robot yang juga berkuasa dan pelindung galaksi. Mereka kini mengembara galaksi dalam kapal angkasa untuk menyelamatkan Power-power Sphera yang dikawal oleh pihak jahat.

Sinopsis

Dalam filem ini, BoBoiBoy dan kawan-kawan sedang diburu oleh seorang makhluk purba, Retak'ka yang ingin merampas Kuasa Elemental BoBoiBoy. Retak'ka ialah pengguna asal Kuasa Elemental yang sekarang miliki BoBoiBoy. Untuk menjadi makhluk yang paling kuat dan menguasai galaksi, dia berniat mengambih alih kuasa itu. BoBoiBoy dan kawan-kawan kini perlu berlawan untuk menewaskan Retak'ka sebelum kuasa itu jatuh ke tangan yang salah.

Penerbitan

Pengarah Nizam Razak berkata proses pembikinan untuk filem kedua ini lebih pantas daripada filem pertama dan hanya mengambil masa satu tahun untuk disiapkan. Mereka menetapkan had masa 12 bulan untuk melihat jika mereka boleh membuat filem tanpa menjejaskan kualiti atau jalan cerita animasi tersebut. Beliau mengaku terdapat tekanan untuk menyiapkan filem ini tepat pada masanya tetapi pasukan produksi beliau yang terdiri daripada 100 orang berjaya melakukannya mengikut masa yang ditetapkan. Mereka menggunakan teknologi yang lebih baik seperti Redshift dan kaedah simulasi menyeluruh walaupun kosnya akan menjadi lebih tinggi untuk memberikan kualiti terbaik kepada penonton. Jika reaksi kepada filem ini adalah positif, mereka bercadang untuk menghasilkan filem secara konsisten, dengan filem baharu dikeluarkan setiap tahun atau setiap setahun setengah.

Muzik

Lagu rasmi filem ini dicipta dan dinyanyikan oleh Faizal Tahir setelah beliau telah ditawarkan untuk menyanyikan lagu tersebut daripada Animonsta Studios. Beliau menggambarkan peluang menyanyikan lagu tema filem ini sebagai platform mendekati peminat muda. Video lirik rasminya telah dikeluarkan pada 27 Jun 2019, dan video muzik secara rasminya telah dikeluarkan di YouTube pada 26 Julai 2019. Lagu ini dikeluarkan di iTunes pada 2 Ogos 2019, beserta semua lagu dalam albumnya yang terkini dan terakhir, Rojak.

Keluaran

Sebelum BoBoiBoy: The Movie dikeluarkan pada tahun 2016, Nizam Razak menyatakan bahawa mereka telahpun mempunyai idea mereka untuk filem kedua. Teaser rasmi pertama untuk filem ini telah dikeluarkan  pada 8 Mac 2019. 
Pada 10 Mei 2019, Monsta memuat naik video pengumuman tarikh tayangan untuk pawagam Malaysia, iaitu pada 8 Ogos 2019. Ia kemudian didedahkan bahawa 4 lagi negara juga mempunyai tarikh tayangan yang sama. Monsta menyiarkan treler rasmi untuk filem ini pada 25 Jun 2019.
Ini akan menjadi filem Malaysia pertama yang dikeluarkan serentak di 5 negara termasuk Malaysia, Singapura, Brunei, Indonesia dan Vietnam. Bagaimanapun, penayangan Vietnam ditangguh hingga 30 Ogos untuk membuat alih suara versi penuh Vietnam telah ditayangkan di Vietnam. Ia akan ditayangkan di lebih 500 pawagam. yang terdiri daripada lebih 144 pawagam di Malaysia, 8 pawagam di Singapura, 4 pawagam di Brunei, 150 pawagam di Indonesia dan 120 pawagam di Vietnam.  Buat masa ini, terdapat permintaan dari Thailand dan Filipina tetapi tiada pengumuman dibuat setakat ini.  Monsta juga mensasarkan pasaran Korea Selatan, India dan China untuk siaran akan datang.
Filem ini bersama-sama dengan Sangkar dan M for Malaysia telah mengungguli carta Top 10 Pilihan Penonton Golden Screen Cinemas, di mana BoBoiBoy Movie 2 menduduki tangga ke-6, sementara Sangkar berada di tangga ke-3 dan M for Malaysia berada di tangga ke-7.